Die ware storie agter Eldoradopark se ‘gesteelde trappe’Die traplose woonstelblok. Foto: Facebook ŉ Foto van die vier traplose eenhede doen die rondtes op sosiale media met mense wat beweer die ystertrappe is gesteel en as skrootmetaal verkoop. Die inwoners van die woonstelblok in Diamandstraat wil egter met die ware sak patats na vore kom. “Ons het verskeie oproepe van mense ontvang wat wil uitvind wat van ons trappe geword het,” het ŉ inwoner, wat verkies om anoniem te bly, aan News24 gesê. “Ons trappe is nie gesteel nie. Opknappingswerk word gedoen en dit is afgebreek.” Die inwoner het gesê die betontrappe is op 12 Maart afgebreek en nuwe metaaltrappe was veronderstel om binne ŉ week daarna opgerig te word. Die kontrakteur wat die trappe moet oprig het glo aan die gesinne gesê hy is steeds besig om daaraan in sy werkwinkel te werk. Die gesinne is na bewering R1 000 aangebied om vir ŉ week alternatiewe blyplek te vind, maar hulle was onwillig om hul huise te verlaat uit vrees dat daar by hulle ingebreek sou word. – News24